Δημήτρης Γιαννακόπουλος

Ο Δημήτρης Γιαννακόπουλος (Αθήνα, 22 Ιουνίου 1974) είναι Ελληνας φαρμακοβιομήχανος, πρόεδρος και διευθύνων σύμβουλος της εταιρείας ΒΙΑΝΕΞ Α.Ε., ιδιοκτήτης της ΚΑΕ Παναθηναϊκός ΑΟ, και επίσης, κάτοχος του 50% της εταιρείας SUPERFOODS. 

 Βιογραφικά στοιχεία 
Ο Γιαννακόπουλος γεννήθηκε στην Αθήνα, όπου και μεγάλωσε. Είναι γιος του Παύλου Γιαννακόπουλου, ιδρυτή της φαρμακοβιομηχανίας ΒΙΑΝΕΞ Α.Ε.. Από την πλευρά του πατέρα του, κατάγεται από τη Σελλασία Λακωνίας, ενώ η μητέρα του, Δέσποινα, είναι Αιγυπτιώτισσα από το Κάϊρο.

Τo 2004 ανέλαβε χρέη πρώτου αντιπροέδρου της ΒΙΑΝΕΞ, ενώ από τον Ιανουάριο του 2012 ανέλαβε και καθήκοντα αναπληρωτή Διευθύνοντα Συμβούλου. Το 2019 ορίστηκε πρόεδρος Δ.Σ. και διευθύνων σύμβουλος της ΒΙΑΝΕΞ Α.Ε.

 Επιχειρηματική δραστηριότητα 

 ΒΙΑΝΕΞ Α.Ε 
Η εταιρεία το 2020 απασχολούσε 1,242 άτομα, στην πλειονότητά τους στελέχη με υψηλή επιστημονική εξειδίκευση.

Ο Γιαννακόπουλος παρέλαβε τα ηνία της εταιρείας από τον πατέρα του, Παύλο, και επισήμως τον Ιανουάριο του 2012, όταν ανέλαβε και καθήκοντα αναπληρωτή διευθύνοντος Συμβούλου, εκτός από αυτά του Αντιπροέδρου Δ.Σ της ΒΙΑΝΕΞ. Η νέα εποχή της εταιρείας υπό την ηγεσία του Δημήτρη Γιαννακόπουλου συνδέθηκε με αύξηση της εξωστρέφειας και τη σύναψη σημαντικών τεχνικών συμφωνιών, είτε νέων είτε επέκτασης παλαιότερων, όπως και βραβείων. Τον Ιούλιο 2013, ο Παύλος Γιαννακόπουλος είχε δηλώσει «Του παρέδωσα τα ηνία της μεγαλύτερης ελληνικής φαρμακοβιομηχανίας εντός συνόρων και είμαι βέβαιος ότι κάποια μέρα θα την κάνει τη μεγαλύτερη και εκτός συνόρων». 

Το 2019 ο τζίρος του Ομίλου ΒΙΑΝΕΞ ανέρχονταν στα 301,3 εκατομμύρια ευρώ.

 Superfoods 
Το 2016 ο Όμιλος Γιαννακόπουλου και ο Όμιλος Παπάζογλου προχώρησαν σε εξαγορά 50-50 της εταιρίας συμπληρωμάτων διατροφής και φυσικών προϊόντων υγείας, Superfoods.

Η Superfoods είναι μια από τις ταχύτερα αναπτυσσόμενες ελληνικές εταιρείες συμπληρωμάτων διατροφής με διψήφιο ρυθμό ανάπτυξης κάθε χρόνο. Περιλαμβάνει μία πλήρη γκάμα προϊόντων που καλύπτει διαφορετικές ανάγκες καταναλωτών.

 Κοινωνική προσφορά 
Ο Γιαννακόπουλος έχει αναλάβει σειρά σημαντικών πρωτοβουλιών προσφοράς στην ελληνική κοινωνία, μέσω της ΒΙΑΝΕΞ, της ΚΑΕ Παναθηναϊκός και της DPG.

Για την ευαισθητοποίηση του πληθυσμού στο θέμα του κινδύνου ανάπτυξης καρδιαγγειακών νοσημάτων, η ΒΙΑΝΕΞ προσέφερε 15.000 μετρήσεις κακής χοληστερόλης, στο πλαίσιο του μεγάλου Πανελλήνιου Προγράμματος Υποστήριξης Ασθενών «Εμείς και εσείς μετράμε ...την LDL», υπό την αιγίδα της Ελληνικής Εταιρείας Λιπιδιολογίας, Αθηροσκλήρωσης και Αγγειακής Νόσου (Ε.Ε.ΛΙ.Α.). Επίσης, η ΒΙΑΝΕΞ προσέφερε 300 εμβόλια στο Κοινωνικό Ιατρείο και Φαρμακείο της Ιεράς Μητρόπολης Αρκαλοχωρίου, Καστελλίου & Βιάννου και του Δήμου Μινώα Πεδιάδας Κρήτης, με στόχο την προάσπιση της υγείας των παιδιών, καθώς και τη διασφάλιση της δημόσιας υγείας. Στήριξη στο Κέντρο Προστασίας του Παιδιού Αττικής «Η ΜΗΤΕΡΑ» προσέφερε η DPG, οι άνθρωποι της οποίας επισκέφθηκαν το βρεφοκομείο και τους κοιτώνες των κτιριακών εγκαταστάσεων για να μοιράσουν δώρα ενόψει των Χριστουγέννων, όπως γλυκά, ρούχα, παπούτσια, κρέμες Sudocrem αλλά και κουβέρτες του Παναθηναϊκού από τα Pao Shop.

Επίσης, ανταποκρίθηκαν στο κάλεσμα του Make-A-Wish (Κάνε-Μια-Ευχή Ελλάδος), συμμετέχοντας στο φιλανθρωπικό δείπνο που διοργάνωσε στο Μουσείο Μπενάκη.

Στο ΠΙΚΠΑ Βούλας, η ΚΑΕ Παναθηναϊκός και ο Δημήτρης Γιαννακόπουλος δώρισαν πέντε αμαξίδια τελευταίας τεχνολογίας για την ομάδα του ιδρύματος στο Πανελλήνιο πρωτάθλημα μπάσκετ με Καρότσι. Ο πρόεδρος του Πανελλήνιου Συλλόγου Παραπληγικών (ΠΑ.Σ.ΠΑ) βράβευσε τον Δημήτρη Γιαννακόπουλο για την κοινωνική του προσφορά.

Εξειδικευμένο εξοπλισμό αξίας 50.000 ευρώ δώρισε ο Δημήτρης Γιαννακόπουλος στη Μονάδα Υποβρυχίων Αποστολών του Λιμενικού Σώματος. Ο Αρχηγός του Λιμενικού Σώματος-Ελληνική Ακτοφυλακή, Αντιναύαρχος Αθανάσιος Αθανασόπουλος και ο Διευθυντής Ειδικών Δυνάμεων Πλοίαρχος, Αλέξιος Καράκουλας βράβευσαν τον Δημήτρη Γιαννακόπουλο με τιμητικό θυρεό για την προσφορά του.

Στην Τροχαία Αττικής Οδού προσέφερε 55 φωσφορούχα αντιανεμικά μπουφάν, για την αναβάθμιση του εξοπλισμού και τη διευκόλυνση του έργου των αστυνομικών, παρουσία του Διευθυντή της Τροχαίας Αττικής, Ταξίαρχου Δ. Παπαναγιώτου, και του Διοικητή του Τμήματος Τροχαίας της Αττικής Οδού, Αστυνόμου Β΄ Ε. Κουντρομιχάλη. Ο Διευθυντής της Τροχαίας Αττικής ευχαρίστησε τον κ. Γιαννακόπουλο, προσφέροντάς του τιμητική πλακέτα. Στο πλαίσιο της προσφοράς της ΒΙΑΝΕΞ ο Δημήτρης Γιαννακόπουλος δώρισε στην Ελληνική Αστυνομία 10 μοτοσυκλέτες υψηλού κυβισμού.

Η ΒΙΑΝΕΞ Α.Ε. αναλαμβάνει διάφορες πρωτοβουλίες Εταιρικής Κοινωνικής Ευθύνης (CSR), μέσω των οποίων υποστηρίζει μια ποικιλία ενώσεων, οργανισμών και οργανισμών κοινωνικής πρόνοιας που δραστηριοποιούνται στον τομέα της υγείας και όχι μόνο(COEURS POUR TOUS HELLAS, UNICEF, Χαμόγελο του Παιδιού, Παιδικά Χωριά SOS, ΕΛΠΙΔΑ, ΜΑΝΑ, Κάνε-Μια-Ευχή Ελλάδος). Συνεργάζεται επίσης στενά με τις πανεπιστημιακές κλινικές και ερευνητικά κέντρα της χώρας για την προώθηση της επιστημονικής γνώσης και την άμεση χρήση της έρευνας στα κέντρα παραγωγής της ΒΙΑΝΕΞ, προς όφελος του ευρέος κοινού.

Το 2019 η εταιρεία πραγματοποίησε δωρεά προς το Ογκολογικό Νοσοκομείο «Αγ. Σάββας» ηλεκτρονικού συστήματος ελέγχου των χώρων λειτουργίας του PET-CT.

 Ενασχόληση με καλαθοσφαίριση 
Ο Γιαννακόπουλος είναι ιδιοκτήτης της ΚΑΕ Παναθηναϊκός ΑΟ από το 2012. 

Συνεχίζει το έργο των προκατόχων του, Παύλου και Θανάση Γιαννακόπουλου, και διακρίνεται για τη σημαντική προσφορά του στην ομάδα του Παναθηναϊκού αλλά και για το πάθος του για την καλαθοσφαίριση. Την τριετία 2023-2025, επένδυσε σημαντικά κεφάλαια στην ομάδα του Παναθηναϊκού και ο ίδιος έκανε μια αξιοσημείωτη επένδυση στο γήπεδο της ομάδας.

Κατά καιρούς, ο Γιαννακόπουλος έχει δεχτεί αρνητική κριτική από ελληνικά και ξένα ΜΜΕ για τη στάση και την εν γένει συμπεριφορά του σε αγώνες καλαθοσφαίρισης. Ο ίδιος σε δηλώσεις του έχει αυτοχαρακτηριστεί ως "ο εφευρέτης της αλητείας".

Πρόσθετα ο ίδιος έχει προκαλέσει επεισόδια. Συγκεκριμένα, την άνοιξη του 1999 εισέβαλε στα αποδυτήρια του Παναθηναϊκού μετά από ήττα της ομάδας σε αγώνα με τον Ολυμπιακό και προκάλεσε τον προπονητή της ομάδας, Λευτέρη Σούμποτιτς, με αποτέλεσμα ο σέντερ της ομάδας, Ντίνο Ράτζα, να τον απωθήσει σωματικά. Τον Απρίλιο του 2011, συνοδευόμενος από σωματοφύλακές του, εισέβαλε στα γραφεία της ιστοσελίδας gazzetta.gr και απείλησε τους εργαζόμενους και τις οικογένειές τους, επειδή η ιστοσελίδα επέτρεπε τη δημοσίευση σχολίων που ο ίδιος θεωρούσε ως συκοφαντικά.

Το 2016, στα αποδυτήρια του ΟΑΚΑ, εξύβρισε τον Βασίλη Σπανούλη ευχόμενος να πεθάνει το παιδί του, γεγονός για το οποίο ζήτησε αργότερα συγγνώμη.

Τον Ιανουάριο 2019 προσέφερε αμοιβή 10.000 ευρώ για πληροφορίες σχετικά με φίλαθλο του Ολυμπιακού που τον είχε φτύσει κατά τη διάρκεια αγώνα μπάσκετ. Τον Ιούνιο 2020, κατέστρεψε κατάστημα ψητοπωλείου, που ανήκε σε υποστηρικτή του Παναθηναϊκού. Σε αντίποινα, ομάδα περίπου 100 οπαδών του Παναθηναϊκού επιτέθηκε στην κατοικία του με πέτρες και μπογιές. Στη συνέχεια, παραιτήθηκε από την προεδρία του Παναθηναϊκός Α.Ο..

Επιπλέον, ο Γιαννακόπουλος έχει προβεί σε βιντεοσκοπημένες δηλώσεις και δημόσιες αναρτήσεις στο διαδίκτυο με συμπεριφορά και διαμαρτυρίες κατά Ελλήνων και ξένων διαιτητών της καλαθοσφαίρισης, και κατά της ΕΣΑΚΕ ή/και της Ευρωλίγκας, που τυγχάνουν αρνητικής κριτικής στα ελληνικά και διεθνή ΜΜΕ. Έχει πειθαρχικά τιμωρηθεί αρκετές φορές από τον αθλητικό δικαστή για δυσφήμηση του αθλήματος, όπως και από την Ευρωλίγκα.

Τον Ιούνιο 2025, η συμπεριφορά του Γιαννακόπουλου πριν την έναρξη του δεύτερου τελικού αγώνα μεταξύ Ολυμπιακού και Παναθηναϊκού στο ΣΕΦ προκάλεσε δριμεία αρνητική κριτική από ορισμένα ελληνικά ΜΜΕ. Ως εκ τούτου, ο αθλητικός δικαστής τιμώρησε τον Γιαννακόπουλο με ποινή απαγόρευσης εισόδου από όλα τα ελληνικά γήπεδα για 10 μήνες και χρηματικό πρόστιμο ύψους 20.000 ευρώ.

Την 1η Φεβρουαρίου 2026, αμέσως μετά την ήττα της ομάδας του ΠΑΟ από τον Άρη στη Θεσσαλονίκη, ο Γιαννακόπουλος με δημόσια ανάρτησή του καθύβρισε προπονητές και παίκτες, ζητώντας την παραίτησή τους και χρησιμοποίησε την φράση, "Παίκτες και προπονητές είστε ξεφτιλισμένοι, ελπίζω να παραιτηθείτε όλοι όταν γυρίσετε στην Αθήνα".

 Δημόσιες παρεμβάσεις 
Ανά περιόδους ο Γιαννακόπουλος έχει εκφράσει δημοσίως τις πολιτικές του απόψεις σε συνεντεύξεις και σε social media. Συγκεκριμένα, το 2020 στην εκπομπή "Tik Talk" αναφέρθηκε στον Α. Τσίπρα ως "χαρισματικός ηγέτης ο οποίος ήταν εντελώς μόνος του"  ενώ έκρινε με θετικό πρόσημο τον Κ. Μητσοτάκη. Ο ίδιος δήλωσε ότι είχε ψηφήσει τον Πάνο Καμμένο στο παρελθόν αν και στην πορεία απογοητεύτηκε. Επιπλέον, εξέφρασε την επιθυμία του να βρεθεί εμβόλιο στην περίοδο του κορονοϊού και κατέκρινε τον αντικαπνιστικό αγώνα θεωρώντας ότι το τσιγάρο δεν του κάνει κακό, μία αντίφαση με την άποψη του πατέρα του. Παρά την αρχική του επιθυμία να βρεθεί εμβόλιο κατά του κορονοϊού, αργότερα με ανάρτησή του στο Instagram κατέκρινε τα εμβόλια που κυκλοφόρησαν την εποχή την πανδημίας θεωρώντας τα αναξιόπιστα, ενώ χαρακτήρισε εκβιαστικά τα μέτρα της κυβέρνησης για τους ανεμβολίαστους. Σε προηγούμενες τοποθετήσεις του κατά του εμβολιασμού, είχε δηλώσει ότι δεν έκανε και δεν θα κάνει το εμβόλιο γιατί "δεν θέλει να αλλοιωθεί το DNA του".

Έχει επιτεθεί λεκτικά αρκετές φορές μέσω αναρτήσεων του στον πρώην υφυπουργό αθλητισμού, Λευτέρη Αυγενάκη. Σε αναρτήσεις του τον Ιούνιο του 2025, έκανε λόγο για εγκληματική οργάνωση που δρα στον αθλητισμό με την ανοχή της κυβέρνησης.

Αυτοπροσδιορίζεται ως εθνικιστής και υιοθετεί το χουντικό σύνθημα "Πατρίδα - Θρησκεία - Οικογένεια" ωστόσο αρνήθηκε να χαρακτηριστεί φαν του Η. Κασιδιάρη. Επιπρόσθετα, είναι ενάντια της "Νέας τάξης πραγμάτων" και θεωρεί την πολιτική αριστερά ως "ο,τι χειρότερο μπορεί να υπάρξει".

Πηγές

Κατηγορία:Έλληνες επιχειρηματίες
Κατηγορία:Έλληνες βιομήχανοι
Κατηγορία:Παναθηναϊκός Α.Ο.
Κατηγορία:Πρόεδροι ΚΑΕ Παναθηναϊκός